Løvsoppbiller (Tetratominae)

Løvsoppbiller (Tetratominae) er en artsfattig underfamilie av biller som er knyttet til døde trær infisert av kjuker, der larvene utvikler seg. Det norske navnet er litt misvisende da noen (ikke-norske) arter er knyttet til bartrær. Den vanligste arten i Europa er Tetratoma fungorum, en ca. 3 mm lang, oval bille med oransje brystskjold, bein og indre del av antennene, resten er blåglinsende svart.

Utseende 
Små (gjerne 3 – 5 mm), langstrakt-ovale biller, oversiden glatt eller fint hårete, helt matt til sterkt glinsende. De fire ytterste leddene av antennene er ofte sterkt forstørrede, derav det vitenskapelige navnet (Tetratoma = fire-delt). Hodet er forholdsvis lite, fasettøynene er store og mer eller mindre nyreformede. Antennene er 11-leddete, omtrent så lange som hodet og brystskjoldet til sammen eller litt lengre, perlekjede-formede eller med de fire ytterste leddene sterkt forstørret, slik at de danner en avlang, løs kølle. Hos noen arter er også et eller flere av de innerste leddene fortykket eller forlenget. Brystskjoldet (pronotum) er mye bredere enn langt, bakerst så bredt som dekkvingene, tilsmalnet framover, med avrundede sider og markert siderand. Det har to korte lengdefurer ved roten. Dekkvingene er avlange, svakt hvelvede, ofte med tydelige rekker av grove punkter, men mange har uregelmessig punktering eller ingen tydelige punktgroper. Beina er slanke og middels lange, føttene forholdsvis lange og tynne, og fem-leddete.

Levevis 
Løvsoppbillene er skogsinsekter knyttet til døde trær der det vokser kjuker og andre vednedbrytende sopper. De voksne billene, som er aktive om natten, kan ofte finnes i barksprekker eller under barken på døde trær. De legger også eggene i barksprekker, og de nyklekte larvene finner veien til nylig framsprungne fruktlegemer av kjuker, som de lever av. Den vanligste arten i Norge, Tetratoma fungorum, lever på knivkjuke (Piptoporus betulinus) på bjørk.

Systematisk inndeling 

 Ordenen biller, Coleoptera
 Underordenen Polyphaga
 Gruppen (infraorden) Cucujiformia
 Overfamilien heteromerer, Tenebrionoidea
 Familien løvsoppbiller, Tetratomidae Billberg, 1820
 Underfamilien Tetratominae Billberg, 1820
 Slekten Tetratoma Fabricius, 1790
 Underslekten Abstrulia Casey, 1900
 Tetratoma ancora Fabricius, 1798 – Europa, også i Norge
 Tetratoma baudueri Perris, 1864  – Europa
 Tetratoma canadensis Nikitsky, 2004 
 Tetratoma tessellata Melsheimer, 1844
 Tetratoma variegata (Casey, 1900) – Nord-Amerika
 Underslekten Falsoxanthalia
 Tetratoma desmaresti Latreille, 1807 – Europa, ikke i Norge
 Underslekten Incolia Casey, 1900
 Tetratoma concolor LeConte, 1875 – Nord-Amerika
 Tetratoma longipennis (Casey, 1900)
 Underslekten Tetratoma (i snever forstand)
 Tetratoma crenicollis Baudi, 1877  – Europa
 Tetratoma fungorum Fabricius, 1790  – Europa, også i Norge
 Tetratoma tedaldi Reitter, 1887  – Europa
 Tetratoma truncorum LeConte, 1866 – Nord-Amerika

Referanser

Kilder 
 Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.
 Nettressursen Fauna Europaea, utbredelsesdatabase over europeiske dyr.

Eksterne lenker 
Tetratoma ancora:  Tetratoma fungorum: . 
 UK Beetles - Falsoxanthalia desmarestii 
 

Biller formelt beskrevet i 1820
Dyr formelt beskrevet av Gustaf Johan Billberg
Dyr formelt beskrevet av Johann Christian Fabricius
Løvsoppbiller